Casino-paartjie opgespoorCarien Wilkens en James Viljoen is opgespoor en veilig. Carien Wilkins (20) en James Viljoen (28), die vriende van Schweizer Reneke wat amper twee weke vermis was nadat hulle geld by twee casino’s gewen het, is opgespoor en ongedeerd. Die twee het voorverlede Vrydag R15 000 by ŉ casino in Klerksdorp gewen en is daarna na Sun City waar Viljoen ŉ verdere R20 000 gewen het. Hulle is die Maandagoggend vir die laaste keer op kringtelevisie gesien toe hulle Sun City omstreeks 03:10 in hul wit Geely verlaat het. Lees meer hier. Rina du Plessis, Wilkins se ma, sê hulle het Vrydag ŉ e-pos van die paartjie uit Durban gekry wat gesê het dat hulle veilig is. Sy kon nie veel oor die situasie uitbrei nie, maar het gesê sy is baie verlig dat haar dogter nog lewe. Kapt. Adéle Myburgh, polisiewoordvoerder van Noordwes, het aan Maroela Media gesê die twee was nie slagoffers van ’n misdryf nie. Myburgh het gesê die Pink Ladies-organisasie, ‘n organisasie wat help om vermistes te vind, was van groot hulp in die soektog wat nou afgelas is.